Նիկկի Հեյլի

Նիմրաթա «Նիկկի» Ռանդխավա Հեյլի (, ), ամերիկացի քաղաքական գործիչ։

Հանրապետական կուսակցության անդամ է։ ՄԱԿ-ում ԱՄՆ մշտական ներկայացուցիչ է եղել 2017 թվականի հունվարի 27-ից մինչև 2018 թվականի դեկտեմբերի 31-ը։ Հարավային Կարոլինայի նահանգապետ է եղել 2001 թվականի հունվարի 12-ից մինչև 2017 թվականի հունվարի 24-ը։

2018 թվականի հոկտեմբերի 9-ին Հեյլին խնդրագիր է ներկայացրել ՄԱԿ-ում ԱՄՆ-ի մշտական ներկայացուցչի պաշտոնից հեռանալու մասին, լիազորությունները դադարեցրել է 2018 թվականի դեկտեմբերի 31-ին։

Կենսագրություն

Վաղ տարիներ, կրթություն և կարիերա 
Նիկկի Հեյլին (իրական անունը՝ Նիմրաթա Նիկկի Ռանդհավա) ծնվել է Հարավային Կարոլինայի Բամբերգ քաղաքում, սիկհերի ընտանիքում։ Նրա ծնողները՝ դոկտոր Աջիթ Սինգհ Ռանդհավան և Ռաջ Կաուր Ռանդհավան, ներգաղթել են Հնդկաստանի Ամրիցար նահանգից՝ Փենջաբից։ Նա ունի երկու եղբայր՝ Միթի և Չարան, և քույր` Սիմրան։ Հեյլին ավարտել է Օրինջբուրգի մասնավոր միջնակարգ դպրոցը, այնուհետև Քլեմսոնի համալսարանում ստացել է հաշվապահական հաշվառման բակալավրի աստիճան։

Հեյլին աշխատել է FCR կորպորացիայում, որն զբաղվում է թափոնների վերամշակմամբ և օգտահանմամբ, որից հետո 1994 թվականին տեղափոխվել է իր մոր Exotica International ֆիրման, որը բարձրորակ հագուստ է արտադրում։ Շուտով ընտանեկան բիզնեսը դարձել Է բազմամիլիոնանոց ընկերություն։

1998 թվականին Հեյլին նշանակվել է Օրինջբուրգ շրջանի առևտրական պալատի տնօրենների խորհրդում, իսկ 2003 թվականին՝ Լեքսինգթոնի առևտրական պալատի տնօրենների խորհրդում։ Հեյլին դարձել է կին ձեռներեցների ազգային ասոցիացիայի գանձապահը 2003 թվականին և նախագահը` 2004 թվականին։ Նա ղեկավարել է Լեքսինգթոնում տեղի հիվանդանոցի համար դրամահավաքի միջոցառումները։ Բացի այդ, նա Lexington բժշկական հիմնադրամի, Լեքսինգթոն շրջանի շերիֆի ֆոնդի և Լեքսինգթոնի Ռոտարի-ակումբի անդամ է։

Քաղաքական կարիերա 
2004 թվականին Հեյլին ընտրվել է Հարավային Կարոլինա նահանգի Ներկայացուցիչների պալատ։ Նա դարձել է հնդկական ծագում ունեցող առաջին ամերիկուհին, որն այդ պաշտոնը զբաղեցրել Է Հարավային Կարոլինայի նահանգում։ Նա վերընտրվել է 2006 թվականին, այնուհետև 2008 թվականին՝ ձայների 83%-ով հաղթելով դեմոկրատ Էդգար Գոմեսին։ Հեյլին բժշկական, ռազմական, պետական և համայնքային հարցերի հանձնաժողովի քարտուղարն էր։

Հեյլին աբորտների հակառակորդ է և հետևողականորեն քվեարկում է այն օրինագծերի օգտին, որոնք սահմանափակում են աբորտները և պաշտպանում ապագա երեխային։ Հեյլին կարծում է, որ պետական կրթության համար հատկացվող միջոցները կարող են ավելի արդյունավետ օգտագործվել։ Նա ծրագիր է առաջարկել, որով ուսուցչի աշխատավարձը կորոշվի ոչ միայն ստաժով և որակավորմամբ, այլև` աշխատանքի արտադրողականությամբ։ Նրանց որակավորման վարկանիշը պետք է որոշվի ղեկավարների, աշակերտների և ծնողների գնահատականներով և հաշվետվություններով։ Հեյլին նաև կողմնակից է հարկերի կրճատմանը և ընտրությունների ժամանակ լուսանկարներով նույնականացման քարտերի պարտադիր օգտագործմանը։

2009 թվականի մայիսի 14-ին Հեյլին հայտարարել էր, որ առաջադրվելու է նահանգի նահանգապետի պաշտոնում։ 2010 թվականի նոյեմբերի 2-ին Հեյլին հաղթել է դեմոկրատական կուսակցության թեկնածու Վինսենտ Շիխինին համընդհանուր ընտրություններում՝ հավաքելով ձայների 51 տոկոսը մրցակցի 47 տոկոսի դեմ։

Վերընտրվել է 2014 թվականի նոյեմբերի 4-ին՝ հավաքելով ընտրողների ձայների 55,9 տոկոսը՝ դեմոկրատ մրցակից Վինսենտ Շիխինի 41,4 տոկոսի դիմաց։

2016 թվականի նոյեմբերի 23-ին ԱՄՆ նախագահ Դոնալդ Թրամփը Նիկկի Հեյլիին առաջարկել էր զբաղեցնել ՄԱԿ-ում ԱՄՆ մշտական ներկայացուցչի պաշտոնը։ ՄԱԿ-ի Անվտանգության խորհրդում սկզբունքային հարցերի շուրջ Ռուսաստանի կոշտ հակառակորդն է։

2017 թվականի հունվարի 24-ին Սենատը նրան պաշտոնում հաստատել է 96 կողմ, 4 դեմ ձայներով։ 2017-ի վերջում ռուս պրանկերներ Լեքսուսը և Վովան (Ալեքսեյ Ստոլյարով և Վլադիմիր Կուզնեցով) զանգահարել և Հեյլիին ներկայացել են Լեհաստանի վարչապետ Մատեուշ Մորավեցկու անունից։ Նա նրանց հետ զրույցում համաձայնել է աջակցել գոյություն չունեցող Բինոմո երկրին։

2018 թվականի հոկտեմբերի 9-ին Հեյլին հրաժարական է տվել ՄԱԿ-ում ԱՄՆ-ի մշտական ներկայացուցչի պաշտոնից, լիազորությունները դադարեցրել է 2018 թվականի դեկտեմբերի 31-ին։

Անձնական կյանք 
Հեյլին ծնվել և մեծացել է սիկհական ընտանիքում։ 1996 թվականի սեպտեմբերի 6-ին ամուսնացել է Մայքլ Հեյլիի հետ։ Տեղի են ունեցել արարողություններ թե՛ մեթոդիստական եկեղեցում, թե՛ սիկհայի գուրդվարում։ Հեյլին իրեն քրիստոնյա է համարում, սակայն ծնողների մշակույթի հանդեպ հարգանքից ելնելով՝ ներկա է լինում է թե՛ մեթոդիստական, թե՛ սիկհական արարողություններին։

Մայքլ Հեյլին ԱՄՆ-ի բանակի նախարարության դաշնային ծառայող և Հարավային Կարոլինայի Ազգային գվարդիայի սպա է։ Զույգն ունի երկու երեխա, Ռենան և Նալինը։ Հեյլիի եղբայրը՝ Միթին, սպա էր և 20 տարի ծառայել է ԱՄՆ բանակում։

Ծանոթագրություններ

Արտաքին հղումներ 
 Պաշտոնական կայք 
 
 
 
 
 
 
 
 
 
 
 

ԱՄՆ-ի հանրապետական կուսակցության անդամներ
21-րդ դարի ամերիկացի քաղաքական գործիչներ
Ամերիկացի կին դիվանագետներ
ԱՄՆ-ի քաղաքական գործիչներ